કચ્છી કડવા પાટીદારે ટૉસ હાર્યા છતાં પ્રથમ બૅટિંગ માટેની મળેલી તકનો લાભ લઈ શાનદાર શરૂઆત કરી હતી. બોલરો માટે ડેન્જરમૅન ગણાતા કચ્છી કડવા પાટીદારના કૅપ્ટન ભાવિક ભગતે (૩૨) છેલ્લી મૅચમાં મૅન ઑફ ધ મૅચ રહેલા દેવાંગ પોકાર સાથે ઓપનિંગમાં ફટકારવાનું શરૂ કરી દીધું હતું, પરંતુ ત્રીજી ઓવરમાં ૨૮ના સ્કોર પર દેવાંગ પોકારની પ્રથમ વિકેટ પડી જતાં હાર્દિક પારસિયા ભાવિક ભગતને સાથ આપવા આવ્યો હતો. એ જોડી વચ્ચે ૫૬ રનની શાનદાર પાર્ટનરશિપ બાદ ભાવિક ભગત પોતાની મોટા ભાગની જવાબદારી પૂરી કરીને ટીમના ૮૪ના સ્કોર પર છઠ્ઠી ઓવરમાં આઉટ થઈ ગયો હતો. ત્યાર બાદ કચ્છી કડવા પાટીદારના બૅટ્સમેનોએ પોતાના ભાગની બૅટિંગ જવાબદારીપૂર્વક કરીને ૧૦ ઓવરના અંતે ૩ વિકેટ ગુમાવીને ૧૫૫ રનનો જંગી જુમલો હરીફ ટીમ માટે ખડકી દીધો હતો.